( ) */"> EUR-Lex - 52015DC0143 - MT

| 52015DC0143 TWEĠIBIET TAL-KUMMISSJONI GĦAR-RAPPORT SPEĊJALI TAL-QORTI EWROPEA TAL-AWDITURI "IL-GARANZIJA GĦAŻ-ŻGĦAŻAGĦ TAL-UE: ITTIEĦDU L-EWWEL PASSI IŻDA HEMM RISKJI FIL-ĠEJJIENI GĦALL-IMPLIMENTAZZJONI" /* COM/2015/0143 final - 2015/ ( ) */





TWEĠIBIET TAL-KUMMISSJONI GĦAR-RAPPORT SPEĊJALI TAL-QORTI EWROPEA TAL-AWDITURI “IL-GARANZIJA GĦAŻ-ŻGĦAŻAGĦ TAL-UE: ITTIEĦDU L-EWWEL PASSI IŻDA HEMM RISKJI FIL-ĠEJJIENI GĦALL-IMPLIMENTAZZJONI” SOMMARJU EŻEKUTTIV V. L-ewwel punt: Il-Kummissjoni tinnota r-rakkomandazzjoni indirizzata lill-Istati Membri u tabilħaqq lesta li f’xi każijiet tikkunsidra ħarsa ġenerali aħjar tal-kost stmat tal-miżuri kollha ppjanati kontra l-qgħad fost iż-żgħażagħ. Fil-mudell prodott mill-Kummissjoni l-Istati Membri ntalbu jipprovdu informazzjoni dwar sorsi ta' finanzjament mill-UE, minn impjegatur nazzjonali, reġjonali/lokali u minn sorsi oħrajn, biex b’hekk l-Istati Membri jiġu mħeġġa jagħtu informazzjoni sħiħa dwar il-kostijiet globali u l-finanzjament ta’ Garanzija għaż-Żgħażagħ (GŻ) (inklużi d-diskrepanzi tal-likwidità). Dsatax minn 28 Stat Membru pprovdew din l-informazzjoni (b'livelli differenti ta’ dettall). It-tieni punt: Il-Kummissjoni taċċetta r-rakkomandazzjoni u tqisha bħala parzjalment implimentata, b’mod partikolari permezz tar-Rakkomandazzjoni tal-Kunsill dwar Qafas ta’ Kwalità għat-Traineeships, l-Alleanza Ewropea għall-Apprendistati u d-Dikjarazzjoni tal-Kunsill relatata u l-monitoraġġ tal-kwalità tal-impjiegi fis-Semestru Ewropew. Rigward il-promozzjoni tal-attributi kwalitattivi, il-Kummissjoni se tkompli tħeġġeġ ir-riflessjoni dwar l-offerti “ta' kwalità tajba”, filwaqt li tqis l-attributi kwalitattivi msemmija fil-Linji Gwida għall-evalwazzjoni tal-Inizjattiva favur l-Impjieg taż-Żgħażagħ (IIŻ). B'mod partikolari l-Kummissjoni se: tħeġġeġ dibattitu dwar il-kunċett ta’ offerti “ta' kwalità tajba” fil-laqgħa li jmiss tal-koordinaturi nazzjonali tal-GŻ, tistieden lill-Istati Membri biex jiddiskutu l-kunċett ta’offerta “ta' kwalità tajba” fil-kuntest tal-ħidma tal-Kumitat tal-Impjiegi (EMCO), tesplora l-possibbiltà li tindirizza offerti tal-GŻ “ta' kwalità tajba” skont il-Programm ta’ Tagħlim Reċiproku (PTR), u tipprovdi aktar gwida dwar il-kunċett “ta’ kwalità tajba” fid-dokument tal-mistoqsijiet frekwenti tal-GŻ. Il-Kummissjoni tinnota li l-evalwazzjonijiet ex post se jipprovdu evidenza dwar il-kwalità tal-offerti tal-impjiegi, kif ġie rrakkomandat fil-gwida għall-evalwazzjoni tal-IIŻ. It-tielet punt: Il-Kummissjoni taċċetta r-rakkomandazzjoni u tqisha bħala implementata parzjalment permezz tal-qafas tal-indikaturi kif approvat mill-Kunsill Impjiegi, Politika Soċjali, Saħħa u Affarijiet tal-Konsumatur (EPSCO), permezz tal-arranġamenti rilevanti li huma stabbiliti fl-Artikolu 19 u l-Anness I u II tar-Regolament FSE u d-dispożizzjonijiet rilevanti tar-Regolament dwar Dispożizzjonijiet Komuni (RDK) relatati mal-monitoraġġ u l-evalwazzjoni fil-każ ta’ miżuri ffinanzjati mill-IIŻ u permezz tal-impenn tagħha li tirrapporta dwar l-implimentazzjoni tal-Garanzija għaż-Żgħażagħ lill-Parlament Ewropew u lill-Kunsill fl-2016. L-attivitajiet ta’ monitoraġġ se jiġu inklużi fil-valutazzjoni tal-Kummissjoni tal-implimentazzjoni tal-Garanzija għaż-Żgħażagħ skont is-Semestri Ewropej futuri. Dawn se jkunu inklużi wkoll fir-rapport tal-Kummissjoni tal-2016 dwar l-implimentazzjoni tal-Garanzija għaż-Żgħażagħ, li se tiġi ppreżentata formalment lill-Parlament Ewropew u lill-Kunsill permezz ta’ mezzi xierqa. INTRODUZZJONI 15. Il-Kummissjoni tinnota li 11-il biljun oħra jimmiraw lejn miżuri bħall-modernizzazzjoni tas-servizzi tal-impjiegi u l-miżuri dwar l-impjiegi indipendenti li jappoġġjaw ukoll b'mod indirett l-impjiegi taż-żgħażagħ. Aktar minn EUR 26 biljun se jintefqu fuq miżuri fil-qasam tal-edukazzjoni inkluż it-tagħlim tul il-ħajja fejn iż-żgħażagħ x’aktarx li jkunu fost dawk ewlenin li jibbenefikaw. OSSERVAZZJONIJIET 37. Il-Kummissjoni tixtieq tfakkar li hija topera f’ambjent ta’ liġi nonvinkolanti, ibbażata fuq rakkomandazzjoni tal-Kunsill u li filwaqt li ħafna sottoelementi ta' Garanzija għaż-Żgħażagħ huma mixtieqa fejn xieraq, mhux kollha jridu jkunu parti minn skema nazzjonali partikolari. Barra minn hekk, l-evalwazzjoni tal-Pjan ta' Implimentazzjoni ta' Garanzija għaż-Żgħażagħ (YGIP) ippreżentat kienet biss l-ewwel pass fi proċess ta’ monitoraġġ kontinwu tal-implimentazzjoni tal-Garanzija għaż-Żgħażagħ fl-Istati Membri. Il-Kummissjoni tissorvelja l-implimentazzjoni tal-Iskemi ta’ Garanzija għaż-Żgħażagħ fis-Semestru Ewropew. Il-proċess tas-Semestru Ewropew ikopri firxa wiesgħa ta’ politiki nazzjonali li huma marbuta mat-twettiq tal-Garanzija għaż-Żgħażagħ. L-ewwel inċiż: Fil-kuntest tas-Semestru Ewropew, il-ħtieġa li jissaħħu l-ħiliet diġitali/tal-ICT hija enfasizzata fejn xieraq. It-tieni inċiż: Il-Kummissjoni hija tal-opinjoni li n-nuqqas li titqies ir-rabta bejn in-nuqqas ta’ aċċettazzjoni ta’ offerta raġonevoli u l-qgħad jew il-benefiċċji tal-assistenza soċjali mhux neċessarjament jillimita l-effettività ta’ skema ta’ Garanzija għaż-Żgħażagħ. Id-Dokument ta’ Ħidma tal-Persunal tal-Kummissjoni jistipula li prinċipji ta’ obbligu reċiproku bħall-parteċipazzjoni f’politiki attivi tas-suq tax-xogħol jistgħu jiġu kkunsidrati fit-tfassil ta’ skema ta’ Garanzija għaż-Żgħażagħ[1]. Fir-Rakkomandazzjoni tal-Kunsill il-prinċipju ta' obbligu reċiproku jintalab fil-kuntest ta’ intervent u attivazzjoni bikrija (rakkomandazzjoni 10). Filwaqt li “obbligu reċiproku” jista’ jkollu benefiċċji importanti, ma jidhirx fit-tabella ta’ valutazzjoni, minħabba li jkun preskrittiv wisq li skema tiġi ġġudikata skont l-inklużjoni tagħha f’każ li Stat Membru jagħżel li ma jibbażax l-iskema tiegħu fuqha, jew f’każ li d-dispożizzjonijiet nazzjonali u l-prattiki tiegħu ma jippermettux li dan isir. Għaldaqstant, ingħatat prijorità biex jiġu vvalutati l-elementi kollha ewlenin tal-Garanzija għaż-Żgħażagħ u l-eżistenza maħsuba u l-kopertura tal-offerti. 41. Fil-kuntest tal-adozzjoni ta’ programm operazzjonali li jinkludi miżuri marbutin mal-IIŻ, irid ikun hemm fis-seħħ “qafas ta’ politika strateġika għall-promozzjoni tal-impjieg għaż-żgħażagħ” qabel ma jsir xi żborż ta’ Fondi mill-Kummissjoni. Il-valutazzjoni tal-Kummissjoni ta’ din il-prekundizzjoni (l-hekk imsejħa kundizzjonalità ex ante tal-IIŻ) hija bbażata fuq l-awtovalutazzjoni tal-Istat Membru u l-informazzjoni pprovduta fiha. Kull meta l-Istat Membru rrefera għal aktar strateġiji nazzjonali dwar l-impjiegi taż-żgħażagħ minbarra l-YGIP, il-Kummissjoni kellha tibbaża l-valutazzjoni tagħha rigward it-twettiq tal-kundizzjonalità ex ante tal-IIŻ fuq id-dokumenti strateġiċi kollha għall-impjiegi taż-żgħażagħ msemmija mill-Istati Membri. Madankollu, meta tiġi vvalutata l-kundizzjonalità ex ante tal-IIŻ, il-Kummissjoni tħares lejn il-konsistenza mal-YGIP sabiex l-investimenti tal-FSE jkunu jaqblu mal-objettivi ta’ politika tal-Istat Membru kkonċernat. 42. Il-Kummissjoni tinnota li l-qafas tal-valutazzjoni għall-YGIP mhuwiex l-istess bħall-kundizzjonalità ex ante tal-IIŻ, minħabba li ż-żewġ proċessi huma xprunati minn objettivi differenti – l-objettiv ta’ politika (GŻ) u l-konformità legali (IIŻ) rispettivament. Il-kriterji għat-twettiq tal-kundizzjonalità ex ante jeħtieġu “l-eżistenza ta’ qafas ta’ politika strateġika għall-promozzjoni tal-impjieg għaż-żgħażagħ, inkluż permezz tal-implimentazzjoni tal-Garanzija għaż-Żgħażagħ”. Fir-Regolament ġew stabbiliti wkoll is-sottokriterji skont liema dan il-“qafas ta’ politika strateġika” għandu jiġi vvalutat mis-servizzi tal-Kummissjoni. Dawn tal-aħħar ma jagħmlu l-ebda referenza għall-eżistenza ta’ YGIP u a fortiori għall-valutazzjoni pożittiva tiegħu mill-Kummissjoni. Għalhekk, ma hemm l-ebda rabta awtomatika bejn il-valutazzjoni tal-YGIP li ssir minn perspettiva ta' politika u skont ir-rakkomandazzjoni tal-Garanzija għaż-Żgħażagħ u l-valutazzjoni tal-Edukazzjoni u Kultura marbutin mal-IIŻ li ssir permezz ta’ sett fiss ta’ kriterji dettaljati fir-RDK. Il-Kummissjoni tinnota li rabta bħal din li kienet tagħmel l-eżistenza ta’ YGIP rekwiżit legali biex tiġi ssodisfata l-kundizzjonalità ex ante tal-IIŻ kienet proposta mill-Kummissjoni iżda miċħuda mill-Kunsill matul il-proċess leġiżlattiv. 43. Il-Kummissjoni tirreferi għat-tweġiba tagħha fil-paragrafu 42. L-eżiti xi kultant sottili jew kemxejn differenti taż-żewġ proċessi huma spjegati permezz tan-natura tagħhom differenti għalkemm sa ċertu punt interkonnessa. Is-sottokriterji li skonthom għandu jiġi vvalutat il-“qafas ta’ politika strateġika għall-promozzjoni tal-impjiegi għaż-żgħażagħ” jinkludu wkoll elementi kwalitattivi bħall-identifikazzjoni ta’ partijiet ikkonċernati ewlenin, inklużi l-awtoritajiet pubbliċi involuti u l-arranġamenti ta’ koordinazzjoni mas-sħab, it-twaqqif ta’ intervent bikri u l-attivazzjoni tas-sistemi kif ukoll l-arranġamenti ta’ monitoraġġ. Il-valutazzjoni ta’ dawn l-elementi kwalitattivi tmur lil hinn minn sempliċi verifika ta' formalità. Barra minn hekk, sa fejn huwa fattibbli, il-kuntest tal-valutazzjoni tal-Kummissjoni tat-twettiq tal-kundizzjonalità ex ante tal-IIŻ serva ta’ mezz biex jintalbu ċerti modifiki għall-YGIP (pereżempju fil-każ ta’ Franza). Ara t-tweġiba tal-Kummissjoni għall-paragrafi 45 u 46. Il-Kummissjoni taqbel, u tixtieq tenfasizza li l-investiment f’Garanzija għaż-Żgħażagħ huwa kruċjali għall-UE biex jinżamm il-potenzjal tagħha ta’ tkabbir futur. Appoġġ finanzjarju sinifikanti mill-UE jista' jgħin - partikolarment mill-Fond Soċjali Ewropew u fil-kuntest tal-Inizjattiva favur l-Impjieg taż-Żgħażagħ. Iżda sabiex il-Garanzija għaż-Żgħażagħ issir realtà, l-Istati Membri jeħtiġilhom ukoll jagħtu prijorità lill-miżuri dwar l-impjiegi taż-żgħażagħ fil-baġits nazzjonali tagħhom. 47. Dsatax minn 28 Stat Membru pprovdew informazzjoni dwar is-sorsi previsti ta’ finanzjament tal-iskema tagħhom tal-Garanzija għaż-Żgħażagħ (b'livelli differenti ta’ dettall). F’xi każijiet, madankollu, il-Kummissjoni tippreferi ħarsa ġenerali aħjar tal-kost stmat tal-miżuri ppjanati kollha anki jekk hija konxja li xi stimi tal-kostijiet tal-Garanzija għaż-Żgħażagħ huma soġġetti għal riżervi. 49. Ir-Rakkomandazzjoni ta’ Garanzija għaż-Żgħażagħ ma tippreskrivi l-ebda mod preċiż li fih l-Istati Membri jimplimentaw il-Garanzija għaż-Żgħażagħ minħabba li dan jiddependi ħafna fuq is-sitwazzjoni nazzjonali (jiġifieri n-numru ta’ Żgħażagħ Barra mill-Edukazzjoni, Impjieg jew Taħriġ (NEETs) li għandhom u l-karatteristiċi speċifiċi tagħhom). L-impatti għalhekk se jiddependu fuq l-għażla tal-Istati Membri fir-rigward tal-mira u t-tfassil tal-appoġġ. Kif spjegat fil-Memorandum ta’ Spjegazzjoni tal-proposta tal-Kummissjoni, dan huwa akkumpanjat minn Dokument ta’ Ħidma tal-Persunal (SWD), li jidħol f’aktar dettalji dwar x’jikkostitwixxi Garanzija għaż-Żgħażagħ, jindirizza kwistjonijiet dwar il-kostijiet u l-benefiċċji ta’ skemi bħal dawn, u jiddeskrivi wieħed wieħed l-elementi meħtieġa biex il-Garanzija għaż-Żgħażagħ tirnexxi. Barra minn hekk, f'anness, l-SWD jippreżenta politiki li jappoġġaw l-impjiegi taż-żgħażagħ li diġà hemm fis-seħħ fis-27 Stat Membru u fil-Kroazja, b’mod li jirrifletti d-diversi punti ta' tluq ta' dawn il-pajjiżi bil-għan li jitwaqqfu skemi b’saħħithom ta’ Garanziji għaż-Żgħażagħ. Il-kost reali ta’ Garanzija għaż-Żgħażagħ jiddependi wkoll fuq iċ-ċirkostanzi nazzjonali u l-mod kif huwa stabbilit u implimentat f’kull Stat Membru. Għaldaqstant, xi stimi tal-kostijiet ta’ Garanzija għaż-Żgħażagħ huma soġġetti għal għadd ta’ riżervi. F’dan ir-rigward, il-pajjiżi eżempji bħall-Awstrija, il-Finlandja, l-Iżvezja u r-Renju Unit jistgħu jiġu kkunsidrati bħala indikazzjoni ta’ kostijiet potenzjali għall-intenzjonijiet tal-Istati Membri dwar l-implimentazzjoni tal-Garanzija għaż-Żgħażagħ. 50. Il-Kummissjoni tirreferi għat-tweġiba tagħha fil-paragrafu 15. 53. Il-Kummissjoni tirreferi għat-tweġiba tagħha fil-paragrafu 47. 54. Il-Kummissjoni fil-fatt infurmat lil Franza li l-miri globali kwantitattivi tal-pjan mhumiex ċari biżżejjed u indikat li għad hemm dubji dwar l-aspetti kwalitattivi tal-offerti li Pôle Emploi se tipproponi lil NEETs biex jikkonformaw mal-GŻ. Qed isir aktar segwitu fil-kuntest tas-Semestru Ewropew. Fil-YGIP tagħha, l-Irlanda pprovdiet tabella li tippreżenta l-informazzjoni dwar il-parteċipazzjoni medja, id-dħul ta’ parteċipanti ġodda, id-dħul mistenni taż-żgħażagħ u l-kost indikattiv tal-provvediment taż-żgħażagħ. L-awtoritajiet Irlandiżi huma retiċenti biex jipproġettaw il-livelli tal-parteċipazzjoni futura sakemm jiġu deċiżi l-allokazzjonijiet baġitarji nazzjonali u għalhekk ma pprovdew l-ebda ċifri għal wara l-2014. Għalhekk ma kienx meqjus neċessarju jew xieraq li tintalab aktar informazzjoni mingħand l-awtoritajiet Irlandiżi. Ara t-tweġiba tal-Kummissjoni għall-paragrafi 55 u 56. Il-Kummissjoni kkunsidrat li kien primarjament importanti li tkun tista' tara jekk ġewx allokati riżorsi nazzjonali (suffiċjenti) minbarra l-fondi tal-UE. Għalhekk il-Kummissjoni pprovdiet lill-Istati Membri b’mudell fejn intalbu jipprovdu informazzjoni dwar is-sorsi ta’ finanzjament disponibbli, jiġifieri jekk joriġinawx minn sorsi tal-UE, sorsi nazzjonali, reġjonali/lokali, minn impjegatur u/jew minn sorsi oħra ta’ finanzjament. It-tqassim bejn il-fondi differenti tal-UE kien sekondarju f’dak l-istadju, peress li l-Programmi Operazzjonali (PO) kienu se jsiru f’qasir żmien. Il-Kummissjoni kkunsidrat li analiżi dettaljata tas-sorsi ta’ finanzjament tal-UE mill-fondi tal-FSE u l-IIŻ jiġu pprovduti fil-PO rilevanti, speċjalment peress li n-negozjati informali dwar il-pjanijiet finanzjarji tal-PO kienu għadhom għaddejjin bejn l-Istati Membri u l-Kummissjoni. 57. Il-Kummissjoni tinnota li r-regolarità tan-nefqa tal-IIŻ se tkun soġġetta għal verifiki bħala parti mill-proċess normali tal-bini tal-assigurazzjoni li kif xieraq jikkunsidraw ir-riskji speċifiċi. Ara t-tweġiba tal-Kummissjoni għall-paragrafi 61 u 62. Il-Kummissjoni taqbel li l-“kwalità tajba” hija element kruċjali biex tiġi implimentata l-Garanzija għaż-Żgħażagħ. Il-Kummissjoni tippromwovi sett ta’ attributi kwalitattivi għat-trianeeships (permezz tar-Rakkomandazzjoni tal-Kunsill dwar Qafas ta’ Kwalità għat-Traineeships) u għall-apprendistati (permezz tal-Alleanza Ewropea għall-Apprendistati u d-Dikjarazzjoni tal-Kunsill relatata). Fir-rigward tal-impjiegi, il-Kummissjoni tissorvelja l-kwalità tal-impjiegi fis-Semestru Ewropew, b’attenzjoni partikolari għat-tranżizzjonijiet mill-iskola għax-xogħol u l-kwistjonijiet relatati mas-segmentazzjoni tas-suq tax-xogħol. Rigward il-kwalità tal-impjiegi fis-suq miftuħ, il-Kummissjoni hija tal-fehma li kull valutazzjoni tal-kwalità se tkun tiddipendi fuq is-sitwazzjoni tas-suq tax-xogħol rilevanti, inklużi aspetti bħal liġijiet tax-xogħol jew il-klima ekonomika attwali. Il-Kummissjoni tkompli tħeġġeġ ir-riflessjoni dwar l-offerti “ta' kwalità tajba”, filwaqt li tqis l-attributi kwalitattivi msemmija fil-Linji Gwida għall-evalwazzjoni tal-IIŻ. Il-Kummissjoni se tħeġġeġ b'mod partikolari dibattitu dwar il-kunċett ta’ offerti “ta' kwalità tajba” fil-laqgħa li jmiss tal-koordinaturi nazzjonali tal-GŻ, tistieden lill-Istati Membri biex jiddiskutu l-kunċett ta’offerta “ta' kwalità tajba” fil-kuntest tal-EMCO, tesplora l-possibbiltà li tindirizza offerti tal-GŻ “ta' kwalità tajba” skont il-Programm ta’ Tagħlim Reċiproku (PTR), u tipprovdi aktar gwida dwar il-“kwalità tajba” fid-dokument tal-mistoqsijiet frekwenti tal-GŻ. 63. Il-Kummissjoni tirreferi għat-tweġibiet tagħha għall-paragrafi 61 u 62. Barra minn hekk, il-Kummissjoni tqis li l-implimentazzjoni konsistenti tal-GŻ u l-approċċ ta' “wieħed tajjeb għal kulħadd” la hija possibbli u lanqas f’konformità mar-rakkomandazzjoni tal-Kunsill, li tindika b’mod ċar li l-iskemi ta’ GŻ għandhom ikunu f’konformità maċ-ċirkostanzi lokali, reġjonali u nazzjonali. Madankollu, il-Kummissjoni taqbel li implimentazzjoni effettiva ta' skemi ta’ Garanzija għaż-Żgħażagħ hija kruċjali. L-approċċ ibbażat fuq l-eżitu segwit mill-Kummissjoni għandu preċiżament bosta vantaġġi fil-valutazzjoni tal-effettività tal-miżuri fl-iskemi ta’ GŻ, minħabba li jqis is-sitwazzjonijiet diversi tas-suq tax-xogħol u l-adegwatezza ta’ offerta lill-individwu. F’dan ir-rigward, il-Kummissjoni hija tal-fehma li, b’mod ġenerali, offerta hija ta’ kwalità tajba jekk il-persuna li tibbenefika minnha tikseb involviment sostenibbli fis-suq tax-xogħol. Jiġifieri, li ma tmurx lura għal sitwazzjoni ta’ qgħad jew inattività minn hemm ’il quddiem; għaldaqstant offerta “ta' kwalità tajba” tista’ titkejjel skont l-eżitu tagħha. Kif intqal (ara t-tweġiba għall-paragrafi 61 u 62) il-Kummissjoni se tkompli tħeġġeġ ir-iflessjoni dwar l-offerti “ta’ kwalità tajba”. Il-Kummissjoni tinnota li l-offerti ta’ apprendistati, traineeships u edukazzjoni kontinwa, kemm jekk offerti ssussidjati – bħal dawk iffinanzjati skont il-programmi tal-IIŻ/FSE jew skont programmi nazzjonali – jew le, huma diġà koperti minn standards ta’ kwalità. 65. Il-Kummissjoni tixtieq tiġbed l-attenzjoni li proċess ta’ eżerċizzju ta' bini ta’ kunsens fit-tul kien meħtieġ biex jiġi definit qafas ta’ monitoraġġ komuni. Dan jista' jkun li dewwem l-adozzjoni tar-Rakkomandazzjoni tal-Kunsill għall-Garanzija taż-Żgħażagħ f’mument kritiku u għalhekk fixkel it-twettiq rapidu. 68. Il-Kummissjoni tixtieq tiġbed l-attenzjoni li r-riżultati mill-monitoraġġ jiddaħħlu f’dokumenti ewlenin adottati mill-Kummissjoni Ewropea fil-kuntest tas-Semestru Ewropew (Dokumenti ta’ Ħidma tal-Persunal tal-Kummissjoni, Analiżijiet fil-Fond, proposti għal Rakkomandazzjonijiet Speċifiċi għall-Pajjiż). Il-Kummissjoni jkollha skambji regolari mal-Parlament Ewropew dwar l-iżviluppi tas-Semestru Ewropew. Barra minn hekk, b’segwitu għall-konklużjonijiet tal-Kunsill Ewropew tas-27 u t-28 ta’ Ġunju 2013, il-Kummissjoni se tirrapporta lill-Parlament Ewropew u lill-Kunsill fl-2016 dwar l-implimentazzjoni tal-Garanzija għaż-Żgħażagħ u dwar it-tħaddim tal-IIŻ. Ara t-tweġiba tal-Kummissjoni għall-paragrafi 69 u 70. Il-Kummissjoni tinnota li it-tieni rieżami tal-progress dwar l-implimentazzjoni ta’ skemi ta’ Garanzija għaż-Żgħażagħ f’21 Stat Membru sar fit-3 ta’ Diċembru 2014 fl-EMCO, b’konklużjonijiet għal kull Stat Membru rieżaminat. Dawn se jiġu segwiti f’Mejju 2015. Ir-rieżamijiet tal-EMCO ta’ Diċembru 2014 kollha ffukaw b’mod estensiv fuq l-iskemi tal-Garanzija għaż-Żgħażagħ b’mod konsistenti, skont il-Metodi ta’ Ħidma applikati għall-Istati Membri kollha. Iż-żewġ rieżamijiet ta’ Mejju u Diċembru 2014 issemmew fil-laqgħat tal-EPSCO ta' wara dwar il-Qgħad fost iż-Żgħażagħ u l-Garanzija għaż-Żgħażagħ. 71. Il-Qafas ta’ Indikaturi għall-Monitoraġġ tal-Garanzija għaż-Żgħażagħ ġie approvat mill-Kumitat tal-Impjiegi fit-22 ta’ Settembru 2014. F’Diċembru 2014 il-Kunsill EPSCO approva l-messaġġi ewlenin tal-Kumitat tal-Impjiegi dwar il-Qafas ta’ Indikaturi għall-Monitoraġġ tal-Garanzija għaż-Żgħażagħ li jitolbu għal impenn politiku b’saħħtu biex jingħelbu l-ostakli eżistenti fil-ġbir tad-dejta u tiġi żgurata sistema ta’ monitoraġġ soda tal-Garanzija għaż-Żgħażagħ fil-livell tal-UE u tal-Istati Membri, imsejsa fuq il-qafas propost. Ara wkoll it-tweġiba tal-Kummissjoni għall-paragrafu 65. 72. Il-Kummissjoni taqbel li l-impenn kontinwu tal-Istati Membri huwa meħtieġ. Il-ġbir pilota ta’ dejta tal-GŻ tnieda minn grupp ta’ indikaturi tal-Kumitat tal-Impjiegi f’Ottubru 2014. L-għan kien li tiġi vverifikata l-metodoloġija proposta għall-ġbir regolari ta’ dejta amministrattiva għall-monitoraġġ tal-implimentazzjoni tal-Garanzija għaż-Żgħażagħ u jiġu vvalutati l-ostakoli li jaffaċċjaw l-Istati Membri u kif dawn jistgħu jingħelbu bil-għan li jitnieda ġbir regolari tad-dejta f’Ġunju 2015. Sat-18 ta’ Frar, l-Istati Membri kollha ħlief tlieta bagħtu l-kontributi tagħhom. Il-kumplament tal-kontributi huma mistennija dalwaqt. 73. Il-qari tat-tabella ta’ valutazzjoni ta’ indikaturi ewlenin soċjali u fl-impjiegi huwa ssupplementat bl-informazzjoni addizzjonali meħuda minn – inter alia– il-Monitoraġġ tal-Prestazzjoni fil-Qasam tal-Impjiegi (MPI), u l-valutazzjoni tal-miżuri tal-politika meħuda mill-Istati Membri. Tweġiba tal-Kummissjoni għall-paragrafi 74 sa 76. Il-Kummissjoni tenfasizza li l-formulazzjoni u l-adozzjoni tar-Rakkomandazzjoni Speċifika għall-Pajjiż (RSP) huma qabel kollox proċess politiku, fejn abbażi ta’ analiżi speċifika għall-pajjiż f’Dokumenti ta’ ħidma tal-persunal, il-Kummissjoni tagħmel proposta li wara tiġi rieżaminata permezz ta’ proċess ta’ sorveljanza multilaterali f’Kumitati, Gruppi tal-Kunsill u sussegwentement approvata mill-Kunsill Ewropew. Il-proposti tal-Kummissjoni għal Rakkomandazzjonijiet Speċifiċi għall-Pajjiż jikkunsidraw l-ispeċifiċitajiet ta’ kull sitwazzjoni tal-pajjiż. Kaxxa 7 - Rakkomandazzjonijiet Speċifiċi għall-Pajjiż fl-2013 - L-eżempji tal-Litwanja u l-Italja Il-Kummissjoni tqis li r-rakkomandazzjonijiet għal kemm il-Litwanja kif ukoll l-Italja ikkunsidraw kif xieraq l-ispeċifiċitajiet tas-sitwazzjoni ta' kull pajjiż. 77. Il-Kummissjoni tinnota li b’mod ġenerali, il-proċess tas-Semestru qed iwassal, fuq perspettiva ta’ terminu medju, għal sforzi konsiderevoli ta’ riforma fl-Istati Membri. 80. Il-Kummissjoni tqis li l-YGIP imressaq mill-Istati Membri jipprovdi diġà fil-maġġoranza l-kbira tal-każijiet ħarsa ġenerali utli tal-miżuri tal-Garanzija għaż-Żgħażagħ kollha. Barra minn hekk, il-Kummissjoni waqqfet sistema ta’ monitoraġġ ta’ Garanzija għaż-Żgħażagħ. Ir-riformi strutturali huma immonitorjati permezz tas-Semestru Ewropew, inkluż il-Kumitat tal-Impjiegi. Il-miżuri mmirati lejn l-individwi se jiġu mmonitorjati kemm permezz ta’ Qafas ta’ Indikaturi għall-Monitoraġġ tal-Garanzija għaż-Żgħażagħ, u fil-każ ta’ miżuri ffinanzjati mill-IIŻ, permezz tal-arranġamenti rilevanti li huma stabbiliti fl-Artikolu 19 u l-Anness I u II tar-Regolament FSE u d-dispożizzjonijiet RDK rilevanti relatati mal-monitoraġġ u l-evalwazzjoni. 84. L-Indikaturi tal-FSE tal-Anness II għall-IIŻ tfasslu biex isegwu kemm jista’ jkun mill-qrib l-indikaturi komuni tal-Anness I tal-FSE. Fl-istess ħin, dawn jirriflettu n-natura speċifika tal-IIŻ. L-ewwel inċiż: Sabiex jiġi żgurat riżultat ta’ kwalità f’dak li għandu x’jaqsam mal-finanzjament (IIŻ) ipprovdut, il-Kummissjoni hija interessata li tqis l-eżiti ġenerali f’dak li jirrigwarda l-bidla fl-istatus tal-persuna – jiġifieri minn NEET fl-istadju tad-dħul fl-operazzjoni għal bidla potenzjali wara l-appoġġ tal-IIŻ. Il-Garanzija għaż-Żgħażagħ għandha r-rekwiżiti ta’ monitoraġġ tagħha stess li jippermettu t-traċċar tat-tip ta’ offerti pprovduti skont il-Garanzija għaż-Żgħażagħ mill-2016 ’il quddiem. It-tieni inċiż: L-indikaturi IIŻ isegwu l-loġika u l-istruttura tal-indikaturi komuni tal-FSE. Il-monitoraġġ sussegwenti għall-parteċipanti preċedenti fil-miżuri tal-IIŻ ipoġġi piż addizzjonali fuq il-parteċipanti u r-riżorsi amministrattivi. Għal xi wħud mill-miżuri tali monitoraġġ obbligatorju estensiv jista’ jitqies għali u eċċessiv. L-effetti osservati wara żmien twil inaqqsu wkoll il-kawżalità li torbot l-osservazzjonijiet mal-interventi, b'hekk jonqos il-valur miżjud ta’ dawn l-osservazzjonijiet. Madankollu, minbarra l-monitoraġġ obbligatorju l-Istati Membri jistgħu jiddeċiedu li jkollhom indikaturi addizzjonali fuq żmien itwal, pereżempju li jirrepetu stħarriġ wara sitt xhur. Barra minn hekk, l-Istati Membri għandhom l-obbligu li jwettqu evalwazzjonijiet tal-impatt, li jipprovdu għarfien dwar l-effetti fit-tul ta’ interventi bħal differenzi fid-dħul għal sena sussegwenti u indikaturi simili minbarra l-indikaturi ppreżentati fl-Anness II. It-tielet inċiż: Kull meta Stat Membru jkun iddikjara fil-PO tiegħu li qed jippjana li jkabbar il-grupp destinatarju għal inqas minn 30 sena, il-Kummissjoni talbet li Stat Membru jinkludi indikaturi speċifiċi addizzjonali li jkopru l-grupp ta' 25-29. L-indikaturi tar-riżultati mhumiex skont l-età u ma jkoprux kull grupp ta’ età bħal 15-18 eċċ. Madankollu, l-Istati Membri huma mitluba mill-Kummissjoni biex jinkludu l-indikaturi tal-Output speċifiċi għall-Programm għall-grupp tal-età ta' 25-29 tal-IIŻ, jekk dawn jiddeċiedu li jinkluduh. Dawn l-indikaturi jippermettu wkoll li tiġi vvalutata l-effettività tal-interventi meta mqabbla mal-indikaturi tar-Riżultat tal-Anness II tal-IIŻ. KONKLUŻJONIJIET U RAKKOMANDAZZJONIJIET 87. Ara t-tweiġiba tal-Kummissjoni għall-paragrafu 37. 89. Il-Kummissjoni tirreferi għat-tweġiba tagħha fil-paragrafu 47. Il-Kummissjoni tinnota li r-rakkomandazzjoni tal-Kunsill ma tippreskrivi l-ebda mod preċiż li fih l-Istati Membri se jimplimentaw il-GŻ (jiġifieri impjiegi, edukazzjoni kontinwa, apprentistat jew traineeship) minħabba li dan jiddependi fuq is-sitwazzjoni nazzjonali (jiġifieri kemm ikollhom NEETs, l-istruttura tan-NEETs). L-għan u t-tfassil tal-appoġġ preċiż jinfluwenza l-kostijiet u l-benefiċċji u jkun diffiċli li ssir stima minn qabel tal-kostijiet u l-benefiċċji tal-opzjonijiet potenzjali kollha. Madankollu, il-Kummissjoni taqbel li jista’ jkun hemm riskju li l-finanzjament totali jista' ma jkunx adegwat biex jimplimenta l-iskemi ta’ Garanzija għaż-Żgħażagħ u ħeġġet lill-Istati Membri biex jagħtu prijorità lill-miżuri għall-impjiegi taż-żgħażagħ fil-baġits nazzjonali tagħhom. Għandu jitfakkar ukoll li l-appoġġ tal-fondi tal-UE lill-GŻ imur lil hinn mill-miżuri tal-IIŻ u l-FSE għal miżuri ta’ taħriġ u impjiegi għaż-żgħażagħ. Il-FSE jappoġġja wkoll il-modernizzazzjoni tas-servizzi tas-suq tax-xogħol, l-impjiegi indipendenti, l-edukazzjoni u l-miżuri ta’ inklużjoni soċjali – li parzjalment jappoġġja wkoll l-impjiegi taż-żgħażagħ minn perspettiva ta' riforma strutturali. Rakkomandazzjoni 1 Il-Kummissjoni tinnota r-rakkomandazzjoni indirizzata lill-Istati Membri u f’xi każijiet tikkunsidra ħarsa ġenerali aħjar tal-kost stmat tal-miżuri kollha ppjanati kontra l-qgħad fost iż-żgħażagħ. Fil-mudell prodott mill-Kummissjoni l-Istati Membri ntalbu jipprovdu informazzjoni dwar sorsi ta' finanzjament mill-UE, minn sorsi nazzjonali, reġjonali/lokali, minn impjegatur u minn sorsi oħrajn, biex b’hekk l-Istati Membri jiġu mħeġġa jagħtu informazzjoni sħiħa dwar il-kostijiet globali u l-finanzjament tal-GŻ (li tinkludi d-diskrepanzi tal-likwidità). Dsatax minn 28 Stat Membru pprovdew din l-informazzjoni (b'livelli differenti ta’ dettall). 90. Il-Kummissjoni tqis li l-implimentazzjoni konsistenti tal-GŻ u ta’ approċċ ta' “wieħed tajjeb għal kulħadd” la hija possibbli u lanqas f’konformità mar-rakkomandazzjoni tal-Kunsill, li jindika b’mod ċar li l-iskemi tal-GŻ għandhom ikunu f’konformità maċ-ċirkostanzi lokali, reġjonali u nazzjonali. Il-Kummissjoni taqbel li implimentazzjoni effettiva ta' skemi ta’ Garanzija għaż-Żgħażagħ hija kruċjali. L-approċċ ibbażat fuq l-eżitu li ssegwi l-Kummissjoni għandu preċiżament bosta vantaġġi fil-valutazzjoni tal-effettività tal-miżuri fl-iskemi tal-GŻ, minħabba li jqis is-sitwazzjonijiet diversi tas-suq tax-xogħol u l-adegwatezza tal-offerta lill-individwu. F’dan ir-rigward, il-Kummissjoni hija tal-fehma li, b’mod ġenerali, offerta hija ta’ kwalità tajba jekk il-persuna li tibbenefika minnha tikseb involviment sostenibbli fis-suq tax-xogħol. Jiġifieri, li ma tmurx lura għal sitwazzjoni ta’ qgħad jew inattività minn hemm ’il quddiem; għaldaqstant offerta “ta' kwalità tajba” tista’ titqies permezz tal-eżitu tagħha. Il-Kummissjoni tinnota li l-offerti ta’ apprendistati, traineeships u edukazzjoni kontinwa, kemm jekk offerti ssussidjati – bħal dawk iffinanzjati skont il-programmi tal-IIŻ/FSE jew skont programmi nazzjonali – jew le, huma diġà koperti minn standards ta’ kwalità. F'dan ir-rigward, il-Kummissjoni tippromwovi sett ta’ attributi kwalitattivi għat-traineeships (permezz tar-Rakkomandazzjoni tal-Kunsill dwar Qafas ta’ Kwalità għat-Traineeships) u għall-apprendistati (permezz tal-Alleanza Ewropea għall-Apprendistati u d-Dikjarazzjoni tal-Kunsill relatata). Fir-rigward tal-impjiegi, il-Kummissjoni tissorvelja l-kwalità tal-impjiegi fis-Semestru Ewropew, b’attenzjoni partikolari għat-tranżizzjonijiet mill-iskola għax-xogħol u l-kwistjonijiet relatati mas-segmentazzjoni tas-suq tax-xogħol. Dwar il-kwalità tal-impjiegi fis-suq miftuħ, il-Kummissjoni tinnota li kull valutazzjoni tal-kwalità se tkun tiddependi fuq is-sitwazzjoni tas-suq tax-xogħol rilevanti, inklużi aspetti bħal liġijiet tax-xogħol jew il-klima ekonomika attwali. Rakkomandazzjoni 2 Il-Kummissjoni taċċetta r-rakkomandazzjoni u tqisha bħala parzjalment implimentata, b’mod partikolari permezz tar-Rakkomandazzjoni tal-Kunsill dwar Qafas ta’ Kwalità għat-Traineeships, l-Alleanza Ewropea għall-Apprendistati u d-Dikjarazzjoni tal-Kunsill relatata u l-monitoraġġ tal-kwalità tal-impjieg fis-Semestru Ewropew. Rigward il-promozzjoni tal-attributi kwalitattivi, il-Kummissjoni tkompli tħeġġeġ ir-riflessjoni dwar l-offerti “ta' kwalità tajba”, filwaqt li tqis l-attributi kwalitattivi msemmija fil-Linji Gwida għall-evalwazzjoni tal-Inizjattiva favur l-Impjieg taż-Żgħażagħ (IIŻ). B'mod partikolari l-Kummissjoni se: tħeġġeġ dibattitu dwar il-kunċett ta’ offerti “ta' kwalità tajba” fil-laqgħa li jmiss tal-koordinaturi nazzjonali tal-GŻ, tistieden lill-Istati Membri biex jiddiskutu l-kunċett ta’offerta “ta' kwalità tajba” fil-kuntest tal-ħidma tal-Kumitat tal-Impjiegi (EMCO), tesplora l-possibbiltà li tindirizza offerti tal-GŻ “ta' kwalità tajba” skont il-Programm ta’ Tagħlim Reċiproku (PTR), u tipprovdi aktar gwida dwar il-kunċett “ta’ kwalità tajba” fid-dokument tal-mistoqsijiet frekwenti tal-GŻ. Il-Kummissjoni tinnota li l-evalwazzjonijiet ex post se jipprovdu evidenza dwar il-kwalità tal-offerti tal-impjiegi, kif ġie rrakkomandat fil-gwida għall-evalwazzjoni tal-IIŻ. 91. Il-Kummissjoni tissorvelja l-implimentazzjoni tal-Garanzija għaż-Żgħażagħ fis-Semestru Ewropew, inkluż permezz ta’ laqgħat bilaterali mal-Istati Membri, u permezz ta’ missjonijiet ta’ tiftix tal-fatti. Permezz tas-sħubija tagħha mal-Kumitat tal-Impjiegi (EMCO) – fit-tħejjija tagħha ta’ deliberazzjonijiet tal-Kunsill – il-Kummissjoni tikkontribwixxi wkoll għas-sorveljanza multilaterali tal-implimentazzjoni tal-Garanzija għaż-Żgħażagħ. F’dan ir-rigward ir-rieżamijiet tas-sorveljanza multilaterali ddedikati saru mill-Kumitat tal-Impjiegi darba fl-2013 u darbtejn fl-2014. Iż-żewġ rieżamijiet ta’ Mejju u Diċembru 2014 issemmew fil-laqgħat tal-EPSCO ta' wara dwar il-Qgħad fost iż-Żgħażagħ u l-Garanzija għaż-Żgħażagħ. Il-Kummissjoni, fejn ikun xieraq, tipproponi rakkomandazzjonijiet speċifiċi għall-pajjiżi lill-Istati Membri. Il-konklużjonijiet tar-rieżamijiet multilaterali tal-Kumitat tal-Impjiegi jiġu inklużi fin-negozjati finali tal-RSP. Fit-22 ta’ Settembru 2014 il-Kumitat tal-Impjiegi approva Qafas ta’ Indikaturi għall-Monitoraġġ tal-Garanzija għaż-Żgħażagħ, ibbażat fuq indikaturi fuq il-livell makroekonomiku, dak ta’ implimentazzjoni u dak ta’ segwitu li, meqjusa f’daqqa, se jimmiraw biex jagħtu stampa olistika tal-impatt tal-iskemi tal-Garanzija għaż-Żgħażagħ fuq is-sitwazzjoni tas-suq tax-xogħol taż-żgħażagħ madwar l-Ewropa. Id-dejta amministrattiva meħtieġa għall-“livell ta’ implimentazzjoni” hija attwalment ittestjata permezz ta’ eżerċizzju pilota ta’ ġbir ta’ dejta f’kull wieħed mit-28 Stat Membru, bi ġbir regolari tad-dejta li għandu jibda fl-2015. Fil-11 ta’ Diċembru 2014 ġew approvati l-messaġġi ewlenin dwar il-Qafas ta’ Indikaturi mill-Kunsill EPSCO, li jenfasizzaw l-impenn politiku tal-Istati Membri biex jipprovdu d-dejta meħtieġa. Il-miżuri mmirati lejn l-individwi se jiġu mmonitorjati kemm permezz ta’ Qafas ta’ Indikaturi għall-Monitoraġġ tal-Garanzija għaż-Żgħażagħ, u fil-każ ta’ miżuri ffinanzjati mill-IIŻ, permezz tal-arranġamenti rilevanti li huma stabbiliti fl-Artikolu 19 u l-Anness I u II tar-Regolament FSE u d-dispożizzjonijiet RDK rilevanti relatati mal-monitoraġġ u l-evalwazzjoni. Rigward l-IIŻ speċifikament, il-Kummissjoni stabbiliet qafas għall-monitoraġġ tal-azzjonijiet tal-IIŻ implimentati fil-qafas tal-GŻ, billi stabbiliet indikaturi komuni fir-Regolament tagħha tal-FSE. Rakkomandazzjoni 3 Il-Kummissjoni taċċetta r-rakkomandazzjoni u tqisha bħala implementata parzjalment permezz tal-qafas tal-indikaturi kif approvat mill-Kunsill (EPSCO), permezz tal-arranġamenti rilevanti li huma stabbiliti fl-Artikolu 19 u l-Anness I u II tar-Regolament FSE u d-dispożizzjonijiet rilevanti tar-Regolament dwar Dispożizzjonijiet Komuni (RDK) relatati mal-monitoraġġ u l-evalwazzjoni fil-każ ta’ miżuri ffinanzjati mill-IIŻ u permezz tal-impenn tagħha li tirrapporta dwar l-implimentazzjoni tal-Garanzija għaż-Żgħażagħ lill-Parlament Ewropew u lill-Kunsill fl-2016. L-attivitajiet ta’ monitoraġġ se jiġu inklużi fil-valutazzjoni tal-Kummissjoni tal-implimentazzjoni tal-Garanzija għaż-Żgħażagħ skont is-Semestri Ewropej futuri. Dawn se jintużaw ukoll fir-rapport tal-Kummissjoni tal-2016 dwar l-implimentazzjoni tal-Garanzija għaż-Żgħażagħ, li se jiġi ppreżentat formalment lill-Parlament Ewropew u lill-Kunsill permezz ta’ mezzi xierqa. [1] Id-Dokument ta’ Ħidma tal-Persunal tal-Kummissjoni Ewropea SWD(2012) 409 finali, p. 4.